Hebreeërs 12:11 Dis nie lekker om op verkeerde dinge in jou lewe aangespreek te word nie. Dis nie lekker om moeilike dinge in jou lewe mee te maak nie. ’n Mens is ’n mens met gevoel. Dit raak jou en dikwels maak dit baie seer. Jy kan dit somtyds selfs voel. Dit is asof jou hart regtig seer is. Hoe moet ek verder in die lewe? Dit lyk asof elke deur na die toekoms toegesluit is. As dit so in ons lewe is dan leer die HERE vir ons dat net een pad die regte is. Dit is die vertroue op Hom. Hy wat bo alle omstandhede en bo die tyd staan. Hy wat ook vir die toekoms sorg en die toekoms onder Sy beheer het. Ek moet nou dink aan Psalm 42: “Wat buig jy jou neer, o my siel, en is onrustig in my? Hoop op God; want ek sal Hom nog loof – die verlossing van Sy aangesig!” vs 6
Ook as jy en ek nie ’n pad sien nie. As ons nie ’n pad oop sien as ons regtig volgens God se wil gaan leef nie. Dit kan wees dat jy net ’n mooi pad vorentoe sien as jy dinge doen en sê wat nie in ooreenstemming met God se wil is nie. Dan sê die HERE vir ons: Wees nie kortsigtig nie! ’n Pad sonder Christus maak jou lewe ewig stukkend. Die volg van Christus volgens Sy Woord sorg vir regte verlossing al lyk dit nie nou so nie. Ons bedrieg onsself as ons vir die korttermyn-vreugde gaan. Ons het ’n wonderlike toekoms met wonderlike verlossinge en ’n fantastiese ewige lewe as ons ons deur die HERE laat lei!